### NN 126/2025 (3.10.2025.), Zakon o izmjenama Zakona o reguliranim profesijama i priznavanju inozemnih stručnih kvalifikacija

HRVATSKI SABOR

1814

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA ZAKONA O REGULIRANIM PROFESIJAMA I PRIZNAVANJU INOZEMNIH STRUČNIH KVALIFIKACIJA

Proglašavam Zakon o izmjenama Zakona o reguliranim profe­sijama i priznavanju inozemnih stručnih kvalifikacija, koji je Hrvatski sabor donio na sjednici 26. rujna 2025.

Klasa: 011-02/25-02/73
 Urbroj: 71-10-01/1-25-2
 Zagreb, 1. listopada 2025.

Predsjednik
 Republike Hrvatske
 Zoran Milanović, v. r.

ZAKON

O IZMJENAMA ZAKONA O REGULIRANIM PROFESIJAMA I PRIZNAVANJU INOZEMNIH STRUČNIH KVALIFIKACIJA

Članak 1.

U Zakonu o reguliranim profesijama i priznavanju inozemnih stručnih kvalifikacija (»Narodne novine«, br. 82/15., 70/19., 47/20. i 123/23.) članak 2. mijenja se i glasi:

»Ovim Zakonom u hrvatsko zakonodavstvo preuzimaju se sljedeće direktive Europske unije:

– Direktiva 2005/36/EZ Europskog parlamenta i Vijeća od 7. rujna 2005. o priznavanju stručnih kvalifikacija (Tekst značajan za EGP) (SL L 255, 30. 9. 2005.) kako je zadnje izmijenjena i dopunjena Direktivom (EU) 2024/505 Europskog parlamenta i Vijeća od 7. veljače 2024. o izmjeni Direktive 2005/36/EZ u pogledu priznavanja stručnih kvalifikacija medicinskih sestara za opću zdravstvenu njegu osposobljenih u Rumunjskoj (SL L, 2024/505, 12. 2. 2024.)

– Direktiva (EU) 2018/958 Europskog parlamenta i Vijeća od 28. lipnja 2018. o ispitivanju proporcionalnosti prije donošenja novih propisa kojima se reguliraju profesije (SL L 173, 9. 7. 2018.).«.

Članak 2.

Članak 55. mijenja se i glasi:

»(1) U odnosu na kvalifikacije za medicinske sestre odgovorne za djelatnost opće njege stečene u Rumunjskoj primjenjuju se samo odredbe o stečenim pravima iz stavka 2. ovoga članka.

(2) Državljanima država članica čije je osposobljavanje za medicinske sestre odgovorne za djelatnost opće njege stečeno u Rumunjskoj i čije osposobljavanje ne ispunjava minimalne uvjete osposobljavanja navedene u članku 35. ovoga Zakona, nadležno tijelo priznaje:

a) bilo koji od sljedećih dokaza o stručnoj kvalifikaciji za medicinsku sestru odgovornu za djelatnost opće njege, pod uvjetom da je priložena potvrda u kojoj je navedeno da je nositelj stručne kvalifikacije stvarno i zakonito obavljao djelatnost medicinske sestre opće njege u Rumunjskoj, uključujući punu odgovornost za planiranje, organiziranje i provođenje zdravstvene njege pacijenata tijekom razdoblja od najmanje tri godine uzastopno, unutar pet godina prije izdavanja potvrde:

1. Certificat de competenţe profesionale de asistent medical generalist sa završenim programom osposobljavanja nakon srednje škole u şcoală postliceală, kojom se potvrđuje da je osposobljavanje započelo prije 1. siječnja 2007.

2. Diplomă de absolvire de asistent medical generalist sa završenim skraćenim obrazovanjem višeg učilišta, kojom se potvrđuje da je osposobljavanje započelo prije 1. listopada 2003. ili

3. Diplomă de licenţă de asistent medical generalist sa završenim obrazovanjem u punoj satnici višeg učilišta, kojom se potvrđuje da je osposobljavanje započelo prije 1. listopada 2003.

b) bilo koji dokaz o stručnoj kvalifikaciji naveden u točki a) podtočkama 2. i 3. ovoga stavka, pod uvjetom da je tom dokazu priložen sljedeći dokaz o stručnoj kvalifikaciji stečen na osnovi posebnog programa usavršavanja:

Diplomă de licenţă iz članka 3. stavka 2. Zajedničke uredbe ministra nacionalnog obrazovanja i ministra zdravstva br. 4317/943/2014 od 11. kolovoza 2014. o odobrenju posebnog programa usavršavanja za početno osposobljavanje medicinskih sestara odgovornih za djelatnost opće njege stečeno prije 1. siječnja 2007. za osobe s diplomom poslijesrednjoškolskog i visokog obrazovanja (Službeni list Rumunjske br. 624 od 26. kolovoza 2014.), uz koju je priložena dopunska isprava uz diplomu u kojoj je navedeno da je student završio poseban program usavršavanja ili

c) bilo koji dokaz o stručnoj kvalifikaciji na poslijesrednjo­školskoj razini naveden u članku 4. Uredbe ministra nacionalnog obrazovanja br. 5114/2014 o odobrenju metodologije organiziranja, provođenja i dovršetka posebnog programa usavršavanja za početno osposobljavanje medicinskih sestara za opću zdravstvenu njegu stečeno prije 1. siječnja 2007. za osobe s diplomom poslijesrednjoškolskog obrazovanja (Službeni list Rumunjske br. 5 od 6. siječnja 2015.), pod uvjetom da je takvom dokazu priložen sljedeći dokaz o stručnoj kvalifikaciji stečenoj na osnovi posebnog programa usavršavanja:

Certificat de revalorizare a competenţelor profesionale iz članka 3. stavka 1. i Priloga 3. Zajedničke uredbe ministra nacionalnog obrazovanja i ministra zdravstva br. 4317/943/2014 i iz članka 16. Uredbe ministra nacionalnog obrazovanja br. 5114/2014.

(3) Nadležno tijelo jamči valjanost odluka o priznanju rumunjskih kvalifikacija za medicinske sestre odgovorne za djelatnost opće njege koje su priznate prije 3. ožujka 2024., na temelju odredbi članaka 13., 14., 15., 16. i 18. ovoga Zakona, u slučaju državljana država članica koji su u Rumunjskoj stekli osposobljavanje za medicinske sestre odgovorne za djelatnost opće njege, a nisu ispunjavali uvjete iz članka 55. Zakona o reguliranim profesijama i priznavanju inozemnih stručnih kvalifikacija (»Narodne novine«, br. 82/15., 70/19., 47/20. i 123/23.).«.

PRIJELAZNA I ZAVRŠNA ODREDBA

Članak 3.

Postupci priznavanja inozemnih stručnih kvalifikacija stečenih u Rumunjskoj za medicinske sestre odgovorne za djelatnost opće njege započeti prije stupanja na snagu ovoga Zakona dovršit će se prema odredbama Zakona o reguliranim profesijama i priznavanju inozemnih stručnih kvalifikacija (»Narodne novine«, br. 82/15., 70/19., 47/20. i 123/23.).

Članak 4.

Ovaj Zakon stupa na snagu osmoga dana od dana objave u »Narodnim novinama«.

Klasa: 022-02/25-01/72
 Zagreb, 26. rujna 2025.

HRVATSKI SABOR

Predsjednik
 Hrvatskoga sabora
 Gordan Jandroković, v. r.